**PRVA NEDJELJA DOŠAŠĆA – C (28.11.2021.)**

**Prvo čitanje:** Jr 33,14-16 Čitanje Knjige proroka Jeremije

»Evo, dolaze dani – govori Gospodin – kad ću ispuniti dobro obećanje što ga dadoh domu Izraelovu i domu Judinu: U one dane i u vrijeme ono učinit ću da nikne Davidu izdanak pravedni; on će činiti pravo i pravicu u zemlji. U one dane Judeja će biti spašena, Jeruzalem će živjeti spokojno. A grad će se zvati: Gospodin – Pravda naša.«

*Riječ Gospodnja.*

**OTPJEVNI PSALAM**: Ps 25,4bc-5.8-9.10.14 Pripjev: *K tebi, Gospodine, uzdižem dušu svoju*

Pokaži mi, Gospodine, putove svoje,  
nauči me svojim stazama!  
Istinom me svojom vodi i pouči me  
jer ti si Bog, moj Spasitelj:  
u tebe se pouzdajem svagda.

Gospodin je sama dobrota i pravednost:  
grešnike on na put privodi.  
On ponizne u pravdi vodi  
i uči malene putu svome.  
  
Sve su staze Gospodnje ljubav i istina  
za onog koji čuva savez njegov i propise.  
Prisan je Gospodin s onima koji ga se boje  
i savez svoj objavljuje njima.

**Drugo čitanje:** 1Sol 3,12-4,2 Čitanje Prve poslanice svetoga Pavla apostola Solunjanima

Braćo: Dao vam Gospodin te jedni prema drugima i prema svima rasli i obilovali ljubavlju kakva je i naša prema vama. Učvrstio vam srca da budu besprijekorno sveta pred Bogom i Ocem našim o dolasku Gospodina našega Isusa i svih svetih njegovih s njime. Uostalom, braćo, molimo vas i zaklinjemo u Gospodinu Isusu: primili ste od nas kako treba da živite da biste ugodili Bogu. Vi tako i živite pa sve više napredujete! Ta znate koje smo vam zapovijedi dali u Gospodinu Isusu.

*Riječ Gospodnja.*

**Pjesma prije evanđelja:** *Aleluja! Pokaži nam, Gospodine, milosrđe svoje i daj nam svoje spasenje.*

**Evanđelje:** Lk 21,25-28.34-36 Čitanje svetog Evanđelja po Luki

U ono vrijeme: Reče Isus svojim učenicima: »Bit će znaci na suncu, mjesecu i zvijezdama, a na zemlji bezizlazna tjeskoba narodâ zbog huke mora i valovlja. Izdisat će ljudi od straha i iščekivanja onoga što prijeti svijetu. Doista, sile će se nebeske poljuljati. Tada će ugledati Sina Čovječjega gdje dolazi u oblaku s velikom moći i slavom. Kad se sve to stane zbivati, uspravite se i podignite glave jer se približuje vaše otkupljenje. Pazite na se da vam srca ne otežaju u proždrljivosti, pijanstvu i u životnim brigama te vas iznenada ne zatekne onaj dan jer će kao zamka nadoći na sve žitelje po svoj zemlji. Stoga budni budite i u svako doba molite da uzmognete umaći svemu tomu što se ima zbiti i stati pred Sina Čovječjega.«

*Riječ Gospodnja.*